काशीनाथ सिंह के बहुचर्चित उपन्यास ‘काशी का अस्सी’ का शीर्षक बहुत ही सुविचारित है। इसके दो अर्थ हैं। एक तो काशी माने बनारस और दूसरा – काशी माने काशीनाथ सिंह। यानी काशीनाथ सिंह ने काशी से एका कर लिया है और दोनों एक-दूसरे के पर्याय हो गए हैं। काशी मतलब काशीनाथ सिंह और काशीनाथ सिंह मतलब काशी। इस मायने में ‘काशी का अस्सी’ के बाद ‘रेहन पर रग्घू’ उनके साहित्य की एक विशिष्ट उपलब्धि है। इसमें वे अपने ‘नगर’ से अपने ‘घर’ की ओर आते हैं और जीवन के प्रत्येक कोने को खंगालते हैं। इस लिहाज से ‘रेहन’ पर पलते ‘रघु’ के सपने को व्याख्यायित करता उपन्यास का शीर्षक (‘रेहन पर रग्घू’) भारतीय मध्यवर्ग के जीवन की विडंबना को गहराई से स्पष्ट करता है।